Tarybos sprendimas
1983 m. spalio 26 d.
dėl atsakomųjų priemonių tarptautinės prekybinės laivybos srityje
(83/573/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į 84 straipsnio 2 dalį,
kadangi laivybos informacinės sistemos, kuri sukurta remiantis Sprendimais 78/774/EEB [1], 79/4/EEB [2], 80/1181/EEB [3], 81/189/EEB [4] ir 82/870/EEB [5], rezultatai kartu su tam tikrų valstybių narių patirtimi rodo, kad reikėtų apibrėžti atitinkamą Bendrijos tvarką dėl atsakomųjų priemonių, kurių tarptautinės prekybinės laivybos srityje trečiųjų šalių atžvilgiu turi imtis suinteresuotos valstybės narės,
PRIĖMĖ ŠĮ SPRENDIMĄ:
1 straipsnis
Valstybė narė, kuri priėmė arba ketina trečiųjų šalių atžvilgiu priimti atsakomąsias priemones tarptautinės prekybinės laivybos srityje, konsultuojasi su kitomis valstybėmis narėmis ir Komisija Sprendime 77/587/EEB [6] nustatyta konsultavimo tvarka.
2 straipsnis
1. Valstybės narės stengiasi 1 straipsnyje paminėtu konsultavimo pagrindu susitarti dėl atsakomųjų priemonių, kurių jos gali imtis.
2. Taryba vieningai gali priimti sprendimą dėl bendro valstybių narių atsakomųjų priemonių, kurios sudarytų valstybių narių nacionalinės teisės aktų dalį, taikymo.
3 straipsnis
Pradėjus 1 straipsnyje minėtas konsultacijas, valstybės narės prireikus turėtų kaip galima tiksliau apibrėžti toliau išvardytus dalykus:
a) įvykius, kurie privertė imtis atsakomųjų priemonių;
b) laivybos rajoną, kuriam bus taikoma atsakomoji priemonė;
c) paveiktų laivybos paslaugų pobūdį (pavyzdžiui, linijinių laivų eismas);
d) atsakomųjų priemonių, kurių jau imtasi ar bus imtasi, pobūdį;
e) atsakomosios priemonės trukmę;
f) atsakomosios priemonės ir patirtos žalos proporcingumą.
4 straipsnis
Valstybės narės gali vienašališkai taikyti nacionalines atsakomąsias priemones.
5 straipsnis
Šis sprendimas skirtas valstybėms narėms.
Priimta Liuksemburge, 1983 m. spalio 26 d.